Kleuter offer partytjie op vir hawelosesGeskenkpak vir haweloses. (Foto: skermskoot) Armani Crews van Chigaco het op 5 Maart haar sesde verjaardag gevier, maar vanjaar was haar verjaardagpartytjie omtrent iets besonders. Die $300 wat vir haar verjaardag bedoel was, is gebruik om vir hawelose mense kos te gee. Armani het vir maande lank haar ouers gesoebat om vir die hawelose mense in hul gemeenskap kos te gee. Haar pa het vir haar gesê dit beteken sy kry nie ŉ verjaarsdaggeskenk nie, maar Armani was vasberade. Hulle het hoender, vis, mielies, boontjies, koek, vrugte en water gekoop. Saam met skenkings wat hulle van hulle kerk se gemeentelede gekry het kon hulle geskenkpakke voorberei. Armani Crews (Foto: skermskoot) Meer as 125 bedelaars se harte is verbly met onder andere ŉ tandeborsel, deodorant, seep en kos. “Dit was lekker om gaaf te wees,” het Armani gesê. “Sy was opgewonde, sy was gelukkig en almal het kos gekry. Een van die mans het vertel hy het baie lanklaas ŉ warm bord kos gehad,” het Artesha Crews, Armani se ma, gesê.